“ทอง” ปิดร่วง 9 เหรียญ เหตุดอลล์แข็งค่ากดดันราคา
“ทอง” ปิดร่วง 9 เหรียญ เหตุดอลล์แข็งค่ากดดันราคา โดยสัญญาทองคำตลาด COMEX ส่งมอบเดือนส.ค. ลดลง 9.3 ดอลลาร์ หรือ 0.5% ปิดที่ 1,840.6 ดอลลาร์/ออนซ์
“ทอง” ปิดร่วง 9 เหรียญ เหตุดอลล์แข็งค่ากดดันราคา โดยสัญญาทองคำตลาด COMEX ส่งมอบเดือนส.ค. ลดลง 9.3 ดอลลาร์ หรือ 0.5% ปิดที่ 1,840.6 ดอลลาร์/ออนซ์
18 มิ.ย. 2565

ผู้สื่อข่าวรายงานว่า สัญญาทองคำตลาดนิวยอร์กปิดลดลงในวันศุกร์ (17 มิ.ย.) เนื่องจากการแข็งค่าของสกุลเงินดอลลาร์ถ่วงสัญญาทองคำลง โดยดอลลาร์ที่แข็งค่าขึ้นลดความน่าดึงดูดของทองคำ ขณะที่ทำให้สัญญาทองคำมีราคาแพงขึ้นและไม่น่าดึงดูดสำหรับผู้ถือสกุลเงินอื่น
ทั้งนี้ สัญญาทองคำตลาด COMEX (Commodity Exchange) ส่งมอบเดือนส.ค. ลดลง 9.3 ดอลลาร์ หรือ 0.5% ปิดที่ 1,840.6 ดอลลาร์/ออนซ์ และสัญญาทองคำปรับตัวลงราว 1.9% ในรอบสัปดาห์นี้
ด้านสัญญาโลหะเงินส่งมอบเดือนก.ค. ลดลง 29.8 เซนต์ หรือ 1.36% ปิดที่ 21.587 ดอลลาร์/ออนซ์ ส่วนสัญญาพลาตินัมส่งมอบเดือนก.ค. ลดลง 20.9 ดอลลาร์ หรือ 2.2% ปิดที่ 930.2 ดอลลาร์/ออนซ์ และสัญญาพัลลาเดียมส่งมอบเดือนก.ย. ลดลง 67.80 ดอลลาร์ หรือ 3.6% ปิดที่ 1,798.70 ดอลลาร์/ออนซ์
โดยดอลลาร์สหรัฐที่แข็งค่าขึ้นส่งผลกระทบต่อราคาสัญญาทองคำ โดยดัชนีดอลลาร์ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน บวก 1.03% สู่ระดับ 104.6960
การปรับขึ้นอัตราดอกเบี้ยทั่วโลกส่งผลกระทบต่อสัญญาทองคำด้วย โดยธนาคารกลางสหรัฐ (เฟด), ธนาคารกลางอังกฤษ และธนาคารกลางสวิตเซอร์แลนด์ ปรับขึ้นอัตราดอกเบี้ยในสัปดาห์นี้
นอกจากนี้ นักลงทุนยังเทขายทองคำในฐานะสินทรัพย์ที่ปลอดภัย หลังสหรัฐเปิดเผยข้อมูลเศรษฐกิจที่แข็งแกร่ง โดยธนาคารกลางสหรัฐ (เฟด) รายงานในวันศุกร์ว่า การผลิตภาคอุตสาหกรรมโดยรวมของสหรัฐเพิ่มขึ้น 0.2% ในเดือนพ.ค. โดยเป็นการปรับตัวขึ้นเป็นเดือนที่ 5 ติดต่อกัน หลังจากพุ่งขึ้น 1.4% ในเดือนเม.ย.